14 JULIE – Afrikanergeskiedenis
1789 – Bastilledag
Bastilledag, La Féte Nationale, is Frankryk se Nasionale dag wat elke jaar op 14 Julie gevier word. Dit herdenk die 1789 bestorming van die Bastille om politieke gevangenes te bevry. Die Bastille was 'n fort en wapen-opslagplek waar groot hoeveelhede ammunisie en buskruit geberg is. Dit het gebeur toe Parysenaars gevrees het dat hulle deur soldate of buitelandse regimente aangeval sou word in wat beskou word as die draaipunt in die Franse Rewolusie. Volgens geskiedskrywers was daar tydens die bestorming slegs 7 aangehoudenes waarvan net een van belang was. Volgens amptelike dokumente is sowat 200 aanvallers en net een soldaat in die geveg by die Bastille dood, hoewel nog 8 mense in daaropvolgende gevegte omgekom het. Een van hulle was 'n soort van Paryse burgemeester van daardie tyd.
1900 – Anglo-Boereoorlog: Pres. Steyn groet sy familie
Pres. Steyn van die OVS verlaat sy vrou en vier kinders in Fouriesburg, om eers ná die oorlog herenig te word. Die Vrystaatse regering het hulself ook vanaf hierdie dag nie meer amptelik verbind tot 'n hoofstad nie. In kort was die hoofstad gesetel waar ook al die lede van die regering hulself bevind het.
1916 – Eerste Wêreldoorlog: Die Slag van Delvillebos begin en 121 offisiere en 2,032 manskappe van die SA Brigade sneuwel.
1891 – Stephanus Petrus Erasmus (SPE) Boshoff, taalkundige en skrywer († 30 April 1973)
SPE Boshoff was 'n bekroonde akademikus, skrywer en taalpatriot. Hy het deur sy lang openbare loopbaan diep spore in die Afrikaanse volkslewe op kulturele, opvoedkundige en taalkundige gebied getrap.
1893 – Adv. Johannes Gerhardus (Hans) Strijdom, politikus en staatsman, Eerste Minister van Suid-Afrika († 24 Augustus 1958)
1934 – Pieter Georg du Plessis, skrywer, dramaturg en akademikus († 7 Junie 2017)
1888 – Johannes Henricus (Jan) Brand, vierde President van die Oranje-Vrystaat (* 6 Desember 1823)
Johannes Hendricus Brand is op hierdie dag in Kaapstad gebore. Hy was advokaat, politikus en Staatspresident van die Oranje-Vrystaat, waartoe hy op 2 Februarie 1864 ingehuldig en vier keer herkies is. Hy is die vader van die slagspreuk: "Alles sal regkom as elkeen sy plig doen." As diplomaat het hy volhardend die goeie saak van die Vrystaat probeer bevorder, die ekonomie probeer versterk, sy burgers te velde in die Basoeto-oorloë bygestaan en bemoedig, die diamantkwessie versigtig en korrek gehanteer, konsuls in Europa en die VSA aangestel en voordelige traktate van handel en vriendskap met verskeie Europese state gesluit. Op sy standbeeld in Bloemfontein staan die woorde: "Vader des Volks", wat die betekenis van sy lang presidentskap opsom. Hy was 'n fynbeskaafde leier, bedeeld met groot wysheid, 'n geliefde gesinsman, gasvry en van Christelike wandel. Hy is in die amp van die Staatspresident op 14 Julie 1888 in Bloemfontein oorlede. Brand het 'n geslag waardige Afrikaners verteenwoordig wat deur die jare heen die beste vir hulle eie mense vanuit 'n eie sterk posisie gelewer het.
1904 – Stephanus Johannes Paulus (Paul) Kruger, President van die Zuid-Afrikaansche Republiek (* 10 Oktober 1825)
Staatspresident Stephanus Johannes Paulus Kruger kom te sterwe in Clarens, Switserland. Hy is gebore op 10 Oktober 1825 op die plaas, Bulhoek, in die Steynsburg-distrik. Hy was 'n kind van die Groot Trek en het op 10-jarige ouderdom aan die Slag van Vegkop deelgeneem. Hy sou in totaal vier keer as president van die Zuid-Afrikaansche Republiek herkies word.